આ વિશ્વકપમાં ભારતે અત્યારસુધી માત્ર ઇંગ્લેન્ડની ટીમને હરાવી છે તો પાકિસ્તાનને પોતાની તમામ મેચો જીતી છે અને ટીમ જોરદાર ફોર્મમાં છે . પાકિસ્તાનની ટીમે આ પહેલાની મેચમાં દક્ષિણ આફ્રિકાને બે વિકેટથી હરાવ્યું હતું અને તેને સેમીફાઇનલમાં પહોંચવા માટે માત્ર એક જીતની જરૂર છે . આ હાઇવોલ્ટેજ મુકાબલા અંગે ટીમ ઇન્ડિયાના સુકાની મહેન્દ્ર સિંહ ધોનીનું કહેવું છે કે એ વાતમાં જરા પણ શંકા નથી કે પાકિસ્તાન હાલ સારી સ્થિતિમાં છે અને અમારે સ્પર્ધામાં બની રહેવા માટે આ મેચ જીતવી પડશે . અમે આ મુકાબલા માટે સંપૂર્ણ રીતે તૈયાર છીએ અને પરિણામ અંગે ચિંતા નહીં કરીને મેદાન પર 100 ટકા પ્રદર્શન કરીશું . બીજી તરફ પાકિસ્તાનના સુકાની મોહમ્મદ હાફીઝે કહ્યું છે કે ભારત વિરુદ્ધ મેચ હંમેશા દબાણ લઇને આવે છે , પરંતુ અભ્યાસ મેચમાં ભારત સામે જીત્યા પછી અમારો આત્મવિશ્વાસ વધ્યો છે અને અમે હકારાત્મક વિચાર સાથે મેદાન પર ઉતરીશું . દક્ષિણ આફ્રિકા વિરુદ્ધની મેચમાં શાનદાર પ્રદર્શન કરીને મેન ઓફ ધ મેચ બનેલા ઉમર ગુલે કહ્યું છે કે ભારત વિરદ્ધની મેચ ઘણી કપરી હશે . આ મેચમાં બન્ને ટીમો પર દબાણ હશે , કારણ કે બન્ને દેશોના લોકો તેમની ટીમ હારતી જોવા ઇચ્છતાં નથી . ભારત અને પાકિસ્તાને અત્યાર સુધી ટી - 20 વિશ્વકપમાં એકબીજા વિરુદ્ધ બે મેચ રમી છે , જેમાં બન્ને ભારતે જીત હાંસલ કરી છે . આ બન્ને મેચો ટી - 20 વિશ્વકપ 2007માં રમાઇ હતી . પહેલાં વિશ્વકપમાં એક મેચ ભારતે બોલ આઉટના નીયમપ્રમાણે તો બીજી મેચ પાંચ રનથી જીતી હતી જે ફાઇનલ મેચ હતી . આ મેચમાં ભારતે મોટા અંતરથી વિજય હાંસલ કરવા ઇચ્છશે .